Komisijos sprendimas
2001 m. kovo 30 d.
dėl Bendrijos ir Maisto ir žemės ūkio organizacijos bendradarbiavimo, ypač susijusio su Europos Komisijos snukio ir nagų ligai kontroliuoti vykdoma veikla
(pranešta dokumentu Nr. C(2001) 984)
(2001/300/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje [1] su paskutiniais pakeitimais, padarytais Reglamentu (EB) Nr. 1258/1999 [2], ypač į jo 12 ir 13 straipsnius,
kadangi:
(1) Atsižvelgiant į 1950 m. pabaigoje Bendrijoje ir kaimyninėse valstybėse kilusias didesnes snukio ir nagų ligos (FMD) epidemijas, Jungtinių Tautų Maisto ir žemės ūkio organizacijoje (FAO) buvo sukurta Europos Komisija snukio ir nagų ligai kontroliuoti (EUFMD).
(2) 1960 m. dėl padidėjusios grėsmės įvežus į Europą svetimus FMD štamus, EUFMD sudarančios valstybės buvo pakviestos įkurti Patikos fondą, kurio tikslas - vykdyti padarinių likvidavimo priemones Balkanuose, pagrindiniame kelyje, kuriuo patenka minėta liga. Vėliau šis fondas buvo padalytas į Patikos fondą 911100/MTF/INT/003/EEB, remiamą valstybių EUFMD narių, kurios tuo pačiu metu buvo ir Bendrijos narės, ir Patikos fondą 90970/MTF/004/MUL, remiamą valstybių EUFMD narių, kurios nebuvo arba nėra Bendrijos narės.
(3) Paskutinis Bendrijos įnašas į Patikos fondą 911100/MTF/INT/003/EEB buvo padarytas 1996 m. Balkanuose kilus FMD protrūkiams, remiantis 1996 m. birželio 14 d. Komisijos sprendimu 96/368/EB dėl Bendrijos teikiamo finansavimo snukio ir nagų ligos kontrolės priemonėms Albanijoje [3] ir 1996 m. liepos 18 d. Komisijos sprendimu 96/439/EB dėl Bendrijos teikiamo finansavimo snukio ir nagų ligos kontrolės priemonėms Buvusiojoje Jugoslavijos Respublikoje Makedonijoje [4].
(4) Remiantis 1985 m. lapkričio 18 d. Tarybos direktyva 85/511/EEB dėl Bendrijos snukio ir nagų ligos kontrolės priemonių įdiegimo [5] su paskutiniais pakeitimais, padarytais Austrijos, Suomijos ir Švedijos stojimo aktu, 1991 m. visoje Bendrijoje buvo nutraukta vakcinacija nuo FMD. Apie paskutinieji FMD protrūkius buvo užregistruoti 2000 m. Graikijoje, kilę dėl iš kaimyninės šalies įvežto užkrato, ir 2001 m. Jungtinėje Karalystėje.
(5) Tačiau valstybių narių kaimynystėje esančiose šalyse paskutiniaisiais metais užregistruotos minimos ligos protrūkiai, o kartais ir sunkios epidemijos, Bendrijos neatspariųjų galvijų sveikatingumui gresiančios dėl asmenų ar prekių, išskyrus uždraustų gyvulių ir gyvulininkystės produktų importą, ir transporto priemonių judėjimo iš valstybių narių į kaimynines šalis ir atvirkščiai.
(6) Atsiradus naujiems viruso topotipams ir pablogėjus taikomoms regioninėms kontrolės priemonėms, Bendrija, glaudžiai bendradarbiaudama su EUFMD ir naudodamasi Patikos fondu 911100/MTF/INT/003/EEB, 1998 m. parėmė skubią vakcinavimo kampaniją Turkijoje, o 1999 ir 2000 m. - Užkaukazėje.
(7) Patikos fondas 911100/MTF/INT/003/EEB nuo jo įkūrimo kiekvienu atskiru atveju buvo panaudotas remiantis Bendrijos ir EUFMD Susitarimu dėl EUFMD pasiūlytų priemonių pasikeičiant raštais.
(8) 2000 m. vasario 25 d. FAO būstinėje susirinkusi ekspertų grupė persvarstė Patikos fondo 911100/MTF/INT/003/EEB veikimo tvarką, susijusią su išlaidomis, padarytomis EUFMD šalyse arba kaimyninėse valstybėse narėse įgyvendinant sutartas FMD kontrolės programas.
(9) Atlikusi įvertinimą, Komisijos ir FAO ekspertų grupė nustatė, kad ir minėtų fondų FAO taisyklės ir jų veikimo tvarka atitinka taikomas Bendrijos institucijose.
(10) Ekspertų grupė rekomendavo iš naujo išnagrinėti Patikos fondo 911100/MTF/INT/003/EEB veikimo taisykles ir tvarką, kad nustatytų oficialų susitarimą dėl to Patikros fondo veiklos. Taisyklės turėtų atitikti bendradarbiavimo programos dėl maisto produktų saugumo ir 2000 m. Bendrijos bei FAO susitarimo dėl jos įgyvendinimo pavyzdį, kuris šiame tradiciniame Bendrijos bei FAO bendradarbiavime laikomas įžanga į labiau programuotą požiūrį ir oficialia tvarką.
(11) Turėtų būti nustatytas ne daugiau 1,8 milijonų eurų ketveriems metams Bendrijos indėlis į Patikos fondą 911100/MTF/INT/003/EEB. Patikos fondo 2001 m. biudžetą turėtų sudaryti jos lėšų likutis 2000 m. rugsėjo 30 d. ir Bendrijos indėlis, kad susidarytų 1 mln USD suma. Vėliau lėšas turėtų papildyti metiniai pervedimai.
(12) Šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Patikos fondo 911100/MTF/INT/003/EEB likutį 2000 m. rugsėjo 30 d. turėtų sudaryti 226404 USD, kaip nustatyta Europos Komisijos snukio ir nagų ligai kontroliuoti (EUFMD) vykdomojo komiteto 65-osios sesijos baigiamojoje ataskaitoje.
2. Nuo 2001 m. sausio 1 d. Bendrijos finansinis įsipareigojimas 1 straipsnio dalyje nurodytam fondui turėtų būti ne daugiau kaip 1800000 eurų ketveriems metams.
3. Pirmąjį 2 straipsnio dalyje nurodytos sumos įnašą 2001 m. turi sudaryti:
a) 1 straipsnio dalyje nurodytas likutis ir
b) Bendrijos dalis, būtina norint pasiekti bendrą 1000000 USD sumą.
4. Patikos fondo 2001, 2002, 2003 ir 2004 metų lėšos papildomos atitinkamais metiniais 2002, 2003, 2004 ir 2005 metų Bendrijos įnašais. Tačiau šie pervedimai atliekami atsižvelgiant į tai, ar Komisijos biudžete yra lėšų.
5. 4 dalyje nurodyti metiniai Bendrijos įnašai remiasi finansine atskaita, kurią EUFMD pateikia Vykdomojo komiteto kasmetiniam posėdžiui, arba dukart per metus vykstančiam EUFMD generaliniam posėdžiui, patvirtinta išsamiais dokumentais, kaip reikalaujama Maisto ir žemės ūkio organizacijos (FAO) taisyklėse.
2 straipsnis
1. Įgyvendinimo susitarimą dėl Patikos fondo 911100/MTF/INT/003/EEB (TFEU 970089129) naudojimo ir veikimo sudaro Europos Komisija ir Jungtinių Tautų Maisto ir žemės ūkio organizacija (FAO) ketveriems metams, kurie prasideda 2001 m. sausio 1 d.
2. 1 straipsnyje nurodytas Patikos fondas veikia Komisijos ir EUFMD susitarimu, laikantis šio straipsnio 1 dalyje nurodytų įgyvendinimo susitarimu.
3. Generalinis direktorius sveikatai ir vartotojų apsaugai įgaliojamas Europos Komisijos vardu pasirašyti 1 straipsnio dalyje nurodytą įgyvendinimo susitarimą.
3 straipsnis
Šis sprendimas skirtas valstybėms narėms.
Priimta Briuselyje, 2001 m. kovo 30 d.